Na osnovu člana 38 stav 1 tačka 2 Zakona o lokalnoj samoupravi ("Sl. list CG", br. 02/18, 34/19, 38/20), a u vezi sa čl. 3 i 11 Zakona o rodnoj ravnopravnosti ("Sl. list RCG", broj 46/07 i"Sl. list CG", br. 73/10, 40/11 i 35/15) i člana člana 53 stav 1 tačka 2 Statuta Opštine Tuzi ("Službeni list Crne Gore - opštinski propisi broj 024/19, 05/20), na sjednici  Skupštine opštine održanoj dana 01.04.2021.godine,  donijeta je
ODLUKA
[bookmark: _Hlk66179745]o ostvarivanju rodne ravnopravnosti
Član 1
Ovom odlukom uređuje se način ostvarivanja rodne ravnopravnosti u Opštini Tuzi i to u:
· Skupštini opštine i radnim tijelima koje ona obrazuje;
· radnim tijelima Predjsenika/ce;
· radnim tijelima Opštine Tuzi
· organima i službama lokalne uprave Opštine Tuzi i Službi skupštine;
· organima upravljanja javnih službi čiji je osnivač Opština;
· organima mjesnih zajednica na teritoriji Opštine Tuzi.

Član 2
Prilikom izbora odbornika/ca, obrazovanja radnih tijela, izbora, odnosno imenovanja lokalnih funkcionera/ki, imenovanja, odnosno postavljenja lokalnih službenika/ca, izbora direktora/ki javnih službi, organa mjesnih zajednica i formiranja zvaničnih delegacija Opštine Tuzi  po pravilu se obezbjeđuje rodna ravnopravnost srazmjerno procentu zastupljenosti lica tog pola u ukupnoj populaciji, a najmanje u procentu od 30% manje zastupljenog pola.

Član 3
Propis ili drugi akt organa i organa uprave Opštine Tuzi  ne može sadržati odredbu koja dovodi u nepovoljniji položaj lice jednog pola u odnosu na lice drugog pola.

Član 4
Princip ravnopravnosti obezbjeđuje se donošenjem i realizacijom lokalnih planova djelovanja.
Planovi djelovanja treba da sadrže rodne komponente na osnovu kojih se vrši stalna procjena i vrednovanje ostvarivanja rodne ravnopravnosti u skladu sa ovom odlukom kroz prikupljanje statističkih podataka i procjenu uticaja koji usvojene politike imaju na položaj žena i muškaraca u lokalnoj zajednici i posljedica koje imaju u primjeni određenih politika.

Član 5
Skupština i Predsjenik opštine i javne službe čiji je osnivač opština  dužni su da odrede službenika/cu koji/a će obavljati poslove koordinatora/ke aktivnosti u vezi pitanja rodne ravnopravnosti iz svoje nadležnosti i učestvovati u pripremi i sprovođenju Plana aktivnosti, u skladu sa zakonom kojim se uređuje rodna ravnopravnost.

Član 6
Prilikom sprovođenja postupka prethodnog konsultovanja građana mehanizmom ankete i upitnika u skladu sa posebnom odlukom opštine kojom se uređuje učešće lokalnog stanovništva u vršenju javnih poslova, organ uprave po pravilu obezbjeđuje rodnu ravnopravnost srazmjerno procentu zastupljenosti lica oba pola u ukupnoj populaciji, a najmanje u procentu od 30% manje zastupljenog pola.
Član 7
Ova odluka stupa na snagu osmog dana od dana objavljivanja u "Službenom listu Crne Gore - Opštinski propisi".

SKUPŠTINA OPŠTINE TUZI
PREDSJEDNIK,

